ข้อกำหนดคณะกรรมการกำกับกิจการพลังงาน
ข้อกำหนดคณะกรรมการกำกับกิจการพลังงาน
สำหรับการประกอบกิจการก๊าซธรรมชาติในการปฏิบัติการระบบโครงข่ายพลังงาน
พ.ศ. ๒๕๖๐
 

เพื่อให้มีหลักเกณฑ์สำหรับผู้รับใบอนุญาตประกอบกิจการก๊าซธรรมชาติ
สามารถนำค่าดัชนี Wobbe ของก๊าซธรรมชาติ (Wobbe Index ; WI) ไปใช้อ้างอิงในการจัดทำข้อกำหนดเกี่ยวกับการควบคุมคุณภาพก๊าซธรรมชาติ
ตามแผนบริหารจัดการก๊าซธรรมชาติของประเทศ พ.ศ. ๒๕๕๘  ๒๕๗๙ ให้เป็นไปตามมาตรา
๘๑ แห่งพระราชบัญญัติการประกอบกิจการพลังงาน พ.ศ. ๒๕๕๐
อาศัยมติคณะกรรมการกำกับกิจการพลังงาน ในการประชุมครั้งที่ ๔๒/๒๕๖๐ (ครั้งที่ ๔๘๔)
เมื่อวันที่ ๒๐ กันยายน ๒๕๖๐ จึงออกข้อกำหนดไว้ ดังต่อไปนี้

ข้อ ๑ ข้อกำหนดนี้เรียกว่า ข้อกำหนดคณะกรรมการกำกับกิจการพลังงานสำหรับการประกอบกิจการก๊าซธรรมชาติในการปฏิบัติการระบบโครงข่ายพลังงาน
พ.ศ. ๒๕๖๐

ข้อ ๒[๑] ข้อกำหนดนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ผู้รับใบอนุญาตประกอบกิจการก๊าซธรรมชาติ
นำค่าดัชนี Wobbe ของก๊าซธรรมชาติ (Wobbe Index ; WI) ตามข้อกำหนดนี้
ไปใช้อ้างอิงในการกำหนดกรอบควบคุมคุณภาพก๊าซธรรมชาติตามแผนบริหารจัดการก๊าซธรรมชาติของประเทศ
พ.ศ. ๒๕๕๘  ๒๕๗๙

ข้อ ๔ ค่าดัชนี Wobbe (WI) ของก๊าซธรรมชาติฝั่งตะวันออก ได้แก่ โซนระยอง
มีค่า ๑,๒๒๐ - ๑,๓๔๐
บีทียูต่อลูกบาศก์ฟุตมาตรฐาน (BTU/scf) และโซนขนอม
มีค่าระหว่าง ๙๒๐ - ๑,๑๖๕ บีทียูต่อลูกบาศก์ฟุตมาตรฐาน (BTU/scf) จนกว่าจะมีการกำหนดหรือประกาศเป็นอย่างอื่น ทั้งนี้ กำหนดพื้นที่ที่ใช้ก๊าซธรรมชาติจากแหล่งตะวันออก
๒ โซน ได้แก่ โซนระยอง และโซนขนอม มีรายละเอียดดังนี้
(๑) โซนระยอง ได้แก่ ระบบส่งก๊าซบนบกฝั่งตะวันออก
ตามบทที่ ๕
ในข้อกำหนดเกี่ยวกับการเปิดให้ใช้หรือเชื่อมต่อระบบท่อส่งก๊าซธรรมชาติบนบกแก่บุคคลที่สาม
(TPA Code) ฉบับลงวันที่ ๒๗ มกราคม
๒๕๕๙ ได้แก่ ข้อย่อย ก. ในหัวข้อ ๕.๒.๒ เขตส่งมอบก๊าซ และระบบจำหน่ายก๊าซ
ซึ่งส่งก๊าซต่อไปยังผู้ใช้ก๊าซ รายละเอียดขอบเขตดังนี้
(ก) ระบบส่งก๊าซบนบกเส้นที่ ๑ ใช้สำ หรับส่งก๊าซจาก Super Header ผ่าน Compressor ของระบบส่งก๊าซบนบกเส้นที่
๑ (OCS#๑) ไปยังระยอง ชลบุรี ฉะเชิงเทรา สมุทรปราการ กรุงเทพ
ปทุมธานี อยุธยา สระบุรี และผ่านจุดจ่ายออกของโรงไฟฟ้าโกลว์ (GLW) โรงไฟฟ้าบางปะกง (BPK) โรงไฟฟ้าพระนครใต้ (SBK) และระบบจำหน่ายก๊าซ ซึ่งส่งก๊าซต่อไปยังผู้ใช้ก๊าซ
(ข) ระบบส่งก๊าซบนบกเส้นที่ ๒ ใช้สำหรับส่งก๊าซ จาก Super Header ผ่านฉะเชิงเทรา สมุทรปราการ กรุงเทพ
ปทุมธานี อยุธยา และผ่านจุดจ่ายออกของโรงไฟฟ้าโกลบอล เพาเวอร์ ซินเนอร์ยี่ (GPSC) โรงไฟฟ้าบางปะกง (BPK) โรงไฟฟ้าอิสเทิร์น เพาเวอร์
แอนด์ อิเล็คทริค (EPEC) และระบบจำหน่ายก๊าซ
ซึ่งส่งก๊าซต่อไปยังผู้ใช้ก๊าซ
(ค) ระบบส่งก๊าซบนบกเส้นที่ ๓ ใช้สำหรับส่งก๊าซจาก Super Header ผ่าน Compressor ของระบบส่งก๊าซบนบกเส้นที่
๓ (OCS#๓) ไปยังระยอง ชลบุรี ฉะเชิงเทรา
และท่อส่งก๊าซจากอยุธยาไปยังสระบุรี ซึ่งผ่านจุดจ่ายออกของ โรงไฟฟ้าวังน้อย (WN) โรงไฟฟ้ากัลฟ์ เจพี ยูที (GUT) โรงไฟฟ้ากัลฟ์ เจพี
เอ็นเอส (GNS) โรงไฟฟ้ากัลฟ์ เพาเวอร์ เจนเนอเรชั่น (GPG) และระบบจำหน่ายก๊าซ ซึ่งส่งก๊าซต่อไปยังผู้ใช้ก๊าซ
(ง) ระบบส่งก๊าซบนบกเส้นที่ ๔ ใช้สำหรับส่งก๊าซจาก Onshore ๔ Header ของระบบส่งก๊าซบนบกเส้นที่ 4 ไปยังระยอง ชลบุรี ฉะเชิงเทรา ปราจีนบุรี นครนายก สระบุรี
และระบบจำหน่ายก๊าซ ซึ่งส่งก๊าซต่อไปยังผู้ใช้ก๊าซ
(จ) ระบบส่งก๊าซบนบกวังน้อย - ไทรน้อย
ใช้สำหรับส่งก๊าซจากสถานีควบคุมความดันก๊าซวังน้อย ไปยังอยุธยา ปทุมธานี นนทบุรี
สถานีควบคุมความดันก๊าซ RA#๖ และระบบจำหน่ายก๊าซ
ซึ่งส่งก๊าซไปยังผู้ใช้ก๊าซ
(ฉ) ระบบท่อส่งก๊าซธรรมชาติบนบกนครสวรรค์
ใช้สำหรับส่งก๊าซจาก สถานีควบคุมความดันก๊าซวังน้อย ไปยังอยุธยา อ่างทอง สิงห์บุรี
ลพบุรี ชัยนาท นครสวรรค์ และระบบจำหน่ายก๊าซ ซึ่งส่งก๊าซต่อไปยังผู้ใช้ก๊าซ
(ช) ระบบท่อส่งก๊าซธรรมชาติบนบกนครราชสีมา
(อยู่ระหว่างการก่อสร้าง) ใช้สำหรับส่งก๊าซจากสถานีควบคุมความดันก๊าซวังน้อยแก่งคอย
๕ ไปยังสระบุรี นครราชสีมา และระบบจำหน่ายก๊าซซึ่งส่งก๊าซต่อไปยังผู้ใช้ก๊าซ
(๒) โซนขนอม ได้แก่
ระบบส่งก๊าซบนบกหลังออกจากโรงแยกก๊าซธรรมชาติขนอมไปจนถึงโรงไฟฟ้าขนอม


ประกาศ
ณ วันที่ ๗ พฤศจิกายน พ.ศ. ๒๕๖๐
พรเทพ ธัญญพงศ์ชัย
ประธานกรรมการกำกับกิจการพลังงาน







ปวันวิทย์/อัญชลี/จัดทำ
๔ มกราคม ๒๕๖๑



























[๑] ราชกิจจานุเบกษา
เล่ม ๑๓๔/ตอนพิเศษ ๓๒๑ ง/หน้า ๕๗/๒๖ ธันวาคม ๒๕๖๐